CELEX: 32018D0612(01)
Language: lt
Date: 1528329600000
Title: 2018 m. birželio 7 d. Komisijos sprendimas, kuriuo oficialiai sudaroma Komisijos muitų politikos ekspertų grupė

12.6.2018   
            
            
               LT
            
            
               Europos Sąjungos oficialusis leidinys
            
            
               C 201/3
            
         KOMISIJOS SPRENDIMAS
   2018 m. birželio 7 d.
   kuriuo oficialiai sudaroma Komisijos muitų politikos ekspertų grupė
   (2018/C 201/04)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               Sutartimi dėl Europos Sąjungos veikimo (SESV) Sąjungai suteikta kompetencija spręsti su muitais susijusius klausimus keliose jos vidaus ar išorės politikos ir veiksmų srityse. Sąjungos naudojimasis šia kompetencija ir priemonių, kurių buvo imtasi šiuo pagrindu, įgyvendinimas valstybėse narėse nuo 1968 m. muitų sąjungą suformavo ir palaipsniui sustiprino;
            
         
               (2)
            
            
               remiantis Komisijos komunikatu „ES muitų sąjungos ir jos valdymo tobulinimas“ (1), Komisijai reikia stiprinti partnerystę su valstybėmis narėmis, kad būtų sukurta bendra ES muitų sąjungos valdymo vizija, kuria būtų užtikrintas lankstesnis ir veiksmingesnis bendradarbiavimas ir geresnė teisėkūra, pasinaudojant patariamąjį organą sudarančių valstybių narių muitinių kompetencija;
            
         
               (3)
            
            
               taip pat būtina užtikrinti vienodą ir veiksmingą taisyklių taikymą geriau koordinuojant operatyvinių tarnybų veiklą ir skatinant geresnį jų bendradarbiavimą;
            
         
               (4)
            
            
               be to, norint veiksmingai valdyti Sąjungos išorės sieną, reikia bendro sienų valdymo ir teisėsaugos, taip pat būtina plėtoti glaudesnį bendradarbiavimą ir aktyviau keistis informacija su administracijomis, veikiančiomis kitose atitinkamose politikos srityse, kaip saugumo sąjunga, siekiant prisidėti prie jos veiksmingumo;
            
         
               (5)
            
            
               kalbant apie muitų sąjungos politikos rengimą, koordinavimą ir įgyvendinimą, iki šiol Komisija plačiai naudojosi 1962 m. įsteigtos Muitų politikos grupės (MPG) patirtimi ir rekomendacijomis. MPG yra neformali Komisijos ekspertų grupė, kaip apibrėžta Komisijos sprendime, kuriuo nustatomos su ekspertų grupėmis susijusios horizontaliosios taisyklės (2), kurioje dalyvauja muitinių administracijų vadovai. MPG svarbą pripažino Taryba savo išvadose dėl ES muitų sąjungos valdymo reformos (3);
            
         
               (6)
            
            
               siekiant stiprinti MPG padėtį muitų sąjungos valdymo srityje, užtikrinant šiuo atžvilgiu atlikto darbo nuoseklumą ir remiantis savo patirtimi, taip pat siekiant pabrėžti jos svarbą muitų sąjungos valdymo procese šalia kitų dalyvaujančių forumų ir plėtoti bei paaiškinti jos vaidmenį, užduotis ir struktūrą, būtina oficialiai įtvirtinti MPG statusą;
            
         
               (7)
            
            
               grupė turėtų prisidėti prie Komisijos darbo, kad padėtų apibrėžti muitų politiką bei strategiją ir nustatyti aiškius strateginius ir operatyvinius muitų sąjungos kūrimo ir valdymo ateityje prioritetus, atitinkančius jos strateginius tikslus, išdėstytus Komisijos komunikate dėl Muitų sąjungos raidos strategijos (4);
            
         
               (8)
            
            
               grupė taip pat turėtų padėti Komisijai sukurti bendrą Komisijos ir valstybių narių bei kitų suinteresuotųjų subjektų bendradarbiavimo ir veiklos koordinavimo sistemą, susijusią su muitų sąjungos veiklos aspektais ir Sąjungos teisės aktų, programų ir muitų politikos įgyvendinimu. Be to, grupė turėtų atsižvelgti į atitinkamus kitų su muitine susijusių politikos sričių aspektus, pavyzdžiui, kovos su sukčiavimu politiką arba pajamų surinkimą, ir teikti konsultacijas tais klausimais;
            
         
               (9)
            
            
               grupę turėtų sudaryti valstybių narių muitinės;
            
         
               (10)
            
            
               turėtų būti nustatytos grupės nariams taikomos informacijos atskleidimo taisyklės;
            
         
               (11)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (5);
            
         NUSPRENDĖ:
   1 straipsnis
   Dalykas
   Oficialiai sudaroma Komisijos Muitų politikos ekspertų grupė (toliau – grupė).
   2 straipsnis
   Uždaviniai
   Grupės funkcijos:
   
               a)
            
            
               teikti Komisijai strategines konsultacijas muitų politikos ir muitų sąjungos veikimo tobulinimo klausimais;
            
         
               b)
            
            
               teikti Komisijai konsultacijas veiksmingo ir rezultatyvaus muitų sąjungos veikimo klausimais, įskaitant konsultacijas dėl veiklos politikos įgyvendinimo ir klausimų;
            
         
               c)
            
            
               dalytis patirtimi, geriausios praktikos pavyzdžiais ir informacija apie kylančią riziką ir veiklos, finansavimo ir atitikties problemas;
            
         
               d)
            
            
               teikti Komisijai strategines konsultacijas, susijusias su veikla, vykdoma pagal šias finansines programas:
               
                           i)
                        
                        
                           programą „Muitinė 2020“, nustatytą Europos Parlamento ir Tarybos reglamentu (ES) Nr. 1294/2013 (6);
                        
                     
                           ii)
                        
                        
                           programą „Fiscalis 2020“, nustatytą Europos Parlamento ir Tarybos reglamentu (ES) Nr. 1286/2013 (7);
                        
                     
         
               e)
            
            
               teikti konsultacijas pajamų surinkimo klausimais, už kuriuos yra atsakinga muitinė;
            
         
               f)
            
            
               teikti strategines konsultacijas šiais klausimais:
               
                           i)
                        
                        
                           naujos arba planuojamos muitų politikos ir programų iniciatyvos ir planuojami teisės aktai, kurie lems esamos muitų politikos pokyčius, darys jai poveikį arba turės įtakos jos veiklos procedūroms;
                        
                     
                           ii)
                        
                        
                           veiklos politikos įgyvendinimo klausimai, atsirandantys priėmus naujų teisės aktų;
                        
                     
                           iii)
                        
                        
                           klausimai, kurie turės įtakos valstybių narių administracijų ar institucijų sąrangai, žmogiškųjų išteklių valdymui, įskaitant mokymo ir švietimo programas, biudžetui arba pajėgumams;
                        
                     
                           iv)
                        
                        
                           visi kiti strateginio pobūdžio dalykai, susiję su muitinės klausimais ir (arba) narių sprendžiamais klausimais, kurie patenka į kitas Sąjungos politikos sritis, nei muitų sąjunga;
                        
                     
         
               g)
            
            
               skatinti dalytis patirtimi ir gerosios praktikos pavyzdžiais su muitine susijusiais klausimais.
            
         3 straipsnis
   Konsultacijos
   Komisija gali konsultuotis su grupe visais su muitine susijusiais klausimais.
   4 straipsnis
   Narystė
   1.   Grupės narės yra muitinės, kaip apibrėžta Europos Parlamento ir Tarybos reglamento (ES) Nr. 952/2013 (8) 5 straipsnio 1 punkte. Narės paskiria Mokesčių ir muitų sąjungos generalinio direktorato generalinio direktoriaus ar departamento vadovo arba lygiaverčio pareigų lygio atstovus ir atsako už tai, kad jų atstovai užtikrintų reikiamą kompetencijos lygį.
   2.   Narių atstovai, kurie, Mokesčių ir muitų sąjungos generalinio direktorato nuomone, nesilaiko Sutarties dėl Europos Sąjungos veikimo 339 straipsnyje nustatytų reikalavimų, nebekviečiami dalyvauti grupės posėdžiuose ir likusiam kadencijos laikui gali būti pakeisti.
   5 straipsnis
   Pirmininkas
   Grupei pirmininkauja Mokesčių ir muitų sąjungos generalinio direktorato generalinis direktorius arba, jei jo nėra, kitas Mokesčių ir muitų sąjungos GD paskirtas Komisijos atstovas.
   6 straipsnis
   Veikimas
   1.   Grupė vykdo veiklą Mokesčių ir muitų sąjungos GD nurodymu, laikydamasi horizontaliųjų taisyklių.
   2.   Paprastai grupės posėdžiai vyksta Komisijos patalpose.
   3.   Sekretoriato paslaugas teikia Mokesčių ir muitų sąjungos GD. Grupės ir jos pogrupių posėdžiuose gali dalyvauti kitų Komisijos padalinių pareigūnai, suinteresuoti grupės veikla.
   4.   Mokesčių ir muitų sąjungos GD pritarus grupė gali paprasta narių balsų dauguma nuspręsti surengti viešus svarstymus.
   5.   Diskusijų dėl kiekvieno darbotvarkės punkto ir grupės pareikštų nuomonių protokolai turi būti prasmingi ir išsamūs. Protokolo projektą rengia sekretoriatas, o už tai atsako pirmininkas.
   6.   Nuomones, rekomendacijas ar ataskaitas grupė priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.
   7 straipsnis
   Pogrupiai
   1.   Mokesčių ir muitų sąjungos GD gali steigti pogrupius konkretiems klausimams nagrinėti pagal jo apibrėžtus įgaliojimus. Pogrupiai veikia laikydamiesi horizontaliųjų taisyklių ir yra atskaitingi grupei. Jie panaikinami, kai tik įvykdo pavestas užduotis.
   2.   Pogrupio nariais gali būti skiriami tik grupės nariai.
   8 straipsnis
   Kviestiniai ekspertai
   Mokesčių ir muitų sąjungos GD gali kviesti konkrečių su darbotvarkės punktais susijusių sričių ekspertus ad hoc dalyvauti grupės ar pogrupių veikloje.
   9 straipsnis
   Stebėtojai
   1.   Tiesiogiai pakviestiems ar paskelbus kvietimą teikti paraiškas atrinktiems fiziniams asmenims, organizacijoms ir viešojo sektoriaus subjektams pagal horizontaliąsias taisykles gali būti suteikiamas stebėtojo statusas.
   2.   Stebėtojomis paskirtos organizacijos arba viešosios įstaigos skiria savo atstovus.
   3.   Pirmininkas gali leisti stebėtojams ir jų atstovams dalyvauti grupės diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant grupės rekomendacijas ar patarimus.
   10 straipsnis
   Darbo tvarkos taisyklės
   Atsižvelgdama į Mokesčių ir muitų sąjungos GD pasiūlymą ir gavusi jo sutikimą, grupė, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių, paprasta narių balsų dauguma priima darbo tvarkos taisykles.
   11 straipsnis
   Profesinė paslaptis ir įslaptintos informacijos tvarkymas
   Grupės nariai ir jų atstovai, taip pat kviestiniai ekspertai ir stebėtojai turi laikytis įpareigojimo saugoti profesinę paslaptį, kuris pagal Sutartis ir jų įgyvendinimo taisykles taikomas visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (9) ir 2015/444 (10) nustatytų Komisijos saugumo taisyklių, susijusių su Sąjungos įslaptintos informacijos apsauga. Jeigu šių įpareigojimų nesilaikoma, Komisija gali imtis visų tinkamų priemonių.
   12 straipsnis
   Skaidrumas
   1.   Grupė ir jos pogrupiai įregistruojami Ekspertų grupių registre.
   2.   Ekspertų grupių registre skelbiami šie duomenys apie grupės sudėtį:
   
               a)
            
            
               muitinių pavadinimai;
            
         
               b)
            
            
               stebėtojų pavadinimai (vardai ir pavardės).
            
         3.   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba šiame registre pateikiant nuorodą į specialią interneto svetainę, kurioje šią informaciją galima rasti. Prieiga prie specialių interneto svetainių suteikiama netaikant reikalavimo registruotis ir jokių kitų apribojimų. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Numatomos dokumentų skelbimo išimtys tik tais atvejais, jeigu paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (11) 4 straipsnyje.
   13 straipsnis
   Posėdžių išlaidos
   1.   Asmenims, dalyvaujantiems grupės ir jos pogrupių veikloje, už jų teikiamas paslaugas neatlyginama.
   2.   Asmenų, dalyvaujančių grupės ir jos pogrupių veikloje, patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos nuostatomis ir neviršijant pagal metinę išteklių skyrimo procedūrą Komisijos padaliniams skirtų asignavimų. Išlaidos atlyginamos ne daugiau kaip vienam dalyviui iš kiekvienos valstybės narės.
   
      Priimta Briuselyje 2018 m. birželio 7 d.
      
         
            Komisijos vardu
         
         Pierre MOSCOVICI
         
            Komisijos narys
         
      
   
   
      (1)  COM(2016) 813 final, 2016 m. gruodžio 21 d.
   
      (2)  C(2016) 3301 final, 2016 m. gegužės 30 d.
   
      (3)  OL C 171, 2014 6 6, p. 1.
   
      (4)  KOM(2008) 169 galutinis, 2008 m. balandžio 1 d.
   
      (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (6)  2013 m. gruodžio 11 d. Europos Parlamento ir Tarybos reglamentas (ES) Nr. 1294/2013, kuriuo nustatoma 2014–2020 m. Europos Sąjungos muitinių veiksmų programa („Muitinė 2020“) ir panaikinamas Sprendimas Nr. 624/2007/EB (OL L 347, 2013 12 20, p. 209).
   
      (7)  2013 m. gruodžio 11 d. Europos Parlamento ir Tarybos reglamentas (ES) Nr. 1286/2013, kuriuo nustatoma 2014–2020 m. Europos Sąjungos mokesčių sistemų veikimo gerinimo veiksmų programa („Fiscalis 2020“) ir panaikinamas Sprendimas Nr. 1482/2007/EB (OL L 347, 2013 12 20, p. 25).
   
      (8)  2013 m. spalio 9 d. Europos Parlamento ir Tarybos reglamentas (ES) Nr. 952/2013, kuriuo nustatomas Sąjungos muitinės kodeksas (OL L 269, 2013 10 10, p. 1).
   
      (9)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (10)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (11)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).